Man brand dood ná jaagtogFoto: ER24 ŉ Man het Maandagoggend in sy motor doodgebrand nadat sy voertuig teen ŉ boom in Waterkloof in Pretoria gebots en toe vlam gevat het. Russel Meiring, woordvoerder van ER24, het gesê die ongeluk het op die hoek van Albertstraat en Crownlaan gebeur. Volgens Meiring het polisiebeamptes glo die man in sy voertuig gejaag net voordat die ongeluk gebeur het. “By paramedici se aankoms op die toneel het die brandende motorwrak nog teen die boom gestaan. Die brandweerdienste het vinnig gewerk om die brand te blus, terwyl die owerhede die verkeer herlei het,” het Meiring gesê. “Nadat die brand geblus is, het paramedici die bestuurder ondersoek, maar hy het veelvuldige brandwonde opgedoen en het geen teken van lewe getoon nie. Hy is op die toneel dood verklaar.” Dit is nog nie duidelik hoekom die man in ŉ jaagtog met die polisie betrokke was nie. Die ongeluk word ondersoek.